IVL ลุยซื้อโรงงานผลิต PTA รายใหญ่ในยุโรป เสริมความแกร่งธุรกิจโพลีเอสเตอร์
IVL เล็งซื้อกิจการโรงงานผลิต PTA ของ “Artlant” ในโปรตุเกส เสริมแกร่งธุรกิจโพลีเสเตอร์ในยุโรป
9 พ.ย. 2560

บริษัท อินโดรามา เวนเจอร์ส จำกัด (มหาชน) หรือ IVL จะเข้าซื้อสินทรัพย์ของบริษัท Artlant PTA, S.A. (Artlant) ซึ่งประกอบด้วยอุปกรณ์เครื่องมือ สิทธิ์เหนือพื้นดิน และสัญญาจ้างงานทั้งหมด โดยบริษัท Artlant มีโรงงานผลิต PTA (Purified Terephthalic Acid) ตั้งอยู่ในนิคมอุตสาหกรรมซีนิช (Sines) ประเทศโปรตุเกส ถือว่าเป็นผู้ผลิต PTA รายใหญ่ในยุโรป มีกำลังการผลิต 700,000 ตัน/ปี ซึ่งจะช่วยเพิ่มขนาดให้กับไอวีแอลและส่งเสริมความเป็นผู้นำการผลิต PTA ในยุโรป โดยคาดว่าการเข้าซื้อกิจการจะแล้วเสร็จในไตรมาส 4/60
นอกจากนี้ไอวีแอลยังเข้าซื้อสินทรัพย์ของบริษัท Artelia Ambiente, S.A. (Artelia) ซึ่งเป็นกิจการให้บริการด้านสาธารณูปโภค ตั้งอยู่ในบริเวณเดียวกันกับโรงงานผลิต PTA ของ Artlant
โดยโรงงานแห่งนี้มีกำลังการผลิตไฟฟ้าขนาด 40.390 เมกะวัตต์ (MW) และกำลังการผลิตไอน้ำ น้ำกลั่น ระบบบำบัดน้ำเสีย และไฮโดรเจน การเข้าซื้อกิจการนี้จะช่วยเพิ่มผลประโยชน์ให้แก่บริษัท ทั้งในด้านของการมีพลังงานใช้อย่างเพียงพอสำหรับโรงงาน Artlant และยังสามารถจำหน่ายไฟฟ้าส่วนเกินให้กับระบบรับซื้อได้อีกด้วย
อนึ่ง PTA เป็นวัตถุดิบที่ใช้ในการผลิต PET และโพลีเอสเตอร์ จากแผนการส่งเสริมการเติบโตในธุรกิจหลักของบริษัท จึงทำให้การสร้างความมั่นคงด้านวัตถุดิบจะเป็นพื้นฐานสำคัญในการขยายกลุ่มผลิตภัณฑ์ในอนาคต ไอวีแอลคาดว่า จะสามารถลดต้นทุนและเพิ่มการบูรณาการการดำเนินงานภายในผ่านการใช้วัตถุดิบที่ผลิตเอง เพื่อทดแทนการนำเข้าวัตถุดิบในยุโรป
ด้าน นายอาลก โลเฮีย ประธานเจ้าหน้าที่บริหารกลุ่ม IVL กล่าวว่า Artlant จะช่วยเสริมธุรกิจ PTA ซึ่งเป็นหนึ่งในธุรกิจหลัก และเป็นส่วนหนึ่งของความสำเร็จของการดำเนินกลยุทธ์การบูรณาการในแนวดิ่ง โดยสามารถใช้ประโยชน์จากขนาดและความเชี่ยวชาญในการดำเนินงาน ในขณะเดียวกันก็ได้รับประโยชน์จากการเกื้อหนุนด้านต้นทุน รวมไปถึงโอกาสในการขยายการดำเนินงานและการเติบโตในอนาคต
“เรามั่นใจว่า Artlant จะช่วยผลักดันการเติบโตของธุรกิจโพลีเสเตอร์ทั้งในโปรตุเกสและประเทศอื่นๆ ในยุโรป ซึ่งจะสนับสนุนให้เกิดโอกาสในการจ้างงานและการเติบโตทางเศรษฐกิจในระดับภูมิภาค โดยคาดว่าจะเสร็จสิ้นการซื้อเข้าซื้อกิจการนี้ในไตรมาสที่ 4 ปี 2560” นายโลเฮีย กล่าว
นอกจากนี้ IVL ยังได้จัดตั้งบริษัทย่อยทางอ้อมใหม่ 3 บริษัทในประเทศโปรตุเกส และสหรัฐอเมริกา โดยกลุ่มบริษัทถือหุ้น 100%  ได้แก่ Indorama Ventures Portugal PTA – Unipessoal, Lda. ในโปรตุเกส ทำกิจการอุตสาหกรรมการผลิต PTA ,Indorama Ventures Portugal Utility – Unipessoal, Lda. ในโปรตุเกส ทำกิจการให้บริการด้านสาธารณูปโภค และ Winnsboro Fibres LLC ในสหรัฐอเมริกา ทำกิจการอุตสาหกรรมการผลิต